**senzual**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

uneori

sânii mei iau forma mâinilor tale

târziu

când luna nu-ndrăzneşte să treacă prin storurile închise

sub dantele tresar muguri curioşi

ca şi cum primăvara s-ar întoarce la miezul fiecărei nopţi

să-mi cerceteze dorinţa

uneori

gura mea ia forma numelui tău deşi tac

e doar o iluzie

iarna

pe zăpada trupului meu

nu sunt cărări

dar ştiu că vei găsi întotdeauna drumul

spre casă

uneori

braţele mele iau forma inimii tale

doar o secundă

şi voi înflori

sub atingerea timpului

\*\*\*

seara

magnolii înfloresc în palma fiecărui sărut

buzele rătăcite pe pieptul meu

au conturul lunii

valsează-n carmin

peste mugurii care dau în primăvară

atinși de boarea unui surâs

noaptea

ți-ating claviatura trupului cu fiecare literă din alfabet

lăsându-mă furat de refren

parc-aș dansa pe culorile curcubeului

înflorit în inima ta

acolo duc și se sfârșesc

toate drumurile

ești roma mea

dimineața

simt c-am crescut din aceeași tulpină

un singur lotus

purtând între petale

fructul iubirii perene

liliana trif ioan grigoraș